POLITIPOST: Etter flere alvorlige voldshendelser det siste året, har den mobile politiposten stadig oftere blitt parkert utenfor Holmlia senter. Foto: VG

Mellom småhusene, rekkehusene og blokkene er det et virvar av gangveier og stier. Fremmede kan fort gå seg vill på Holmlia. Men for de 12.000 menneskene som bor her, leder gangveiene til skolen, fotballøkka, kjøpesenteret, kirken og moskeen.

Et moderne stykke Norge, presset inn mellom fjorden og marka, helt sør i Oslo.

Advokat Øyvind Bratlien kaller Holmlia et unikt sted:

– På vestkanten er det status å kjenne dem som har fedre med finest jobb og båt. På Holmlia er det motsatt. Der er det status å kjenne de mest kriminelle. Det gir autoritet, beskyttelse og muligheter, sa Bratlien i en rettssak i vinter.

Han har i 14 år har vært forsvarer for flere gjengkriminelle fra Bydel Søndre Nordstrand.

Utad gir politiet inntrykk av at de jobber metodisk og godt mot de gjengkriminelle. Til VG sier flere politikilder at dette er en kamp de aldri kan vinne. De frykter at flere områder i Oslo skal bli som Holmlia.

– Vi må være fremme i skotuppene, drive med forebygging og jobbe opp mot alvorlig kriminalitet. Hvis ikke kan det utvikle seg i flere bydeler. Det må det ikke være noe tvil om, sier John Roger Lund, leder for Enhet Øst i Oslo politidistrikt.

24. april i år ble en 18 år gammel mann skutt på en gangvei rett ved Holmlia senter, foran øynene til barn som fikk leksehjelp på biblioteket.

AKSJONERER: Politiets beredskapstropp undersøker en leilighet etter at en 18 år gammel mann ble skutt i slutten av april. En jevnaldrende mann er siktet for drapsforsøk. Foto: Thor Benjamin Brekken

– Politiet hevder hardnakket at det ikke er farlig å bo her hvis du ikke selv tilhører en gjeng. Men når det skytes på høylys dag i et boligstrøk, kan hvem som helst bli et tilfeldig offer, sier Synnøve Tafjord Lærum, styreleder i Dyretråkket borettslag. I tillegg har hun vært initiativtaker og medarrangør av et folkemøte, med politiet i panelet.

– Tidvis opplevde jeg det de sa som propaganda, nesten løgn, sier Lærum.

Dagen etter drapsforsøket gikk Sarah Gaulin (Ap), nestleder i bydelsutvalget i Søndre Nordstrand og selv bosatt på Holmlia, inn i et radiostudio. Hun skulle møte politiinspektør John Roger Lund til debatt i NRK Østlandssendingen.

– Rett før sendingen sa Lund til meg: «Vi skal ikke bruke ordet Young Bloods. Vi må kalle dem kriminelle i stedet».

Begrunnelsen var at gjengen ikke skulle få anerkjennelse og status, oppfattet Gaulin.

– Det er jo ingen i målgruppen til Young Bloods som hører på Østlandssendingen. Disse guttene bygger status og merkevare på sosiale medier, og har gjort det i årevis, sier hun.

Selv mener Lund at Gaulin må ha misforstått ham.

ENGASJERT: Lokalpolitiker Sarah Gaulin (Ap) bor selv på Holmlia. Foto: VG

For ti år siden laget politiet en bildemappe med 158 utpekte gjengmedlemmer i Oslo.

Bak sider med bilder av hardbarkede kriminelle fra de etablerte gjengene B-gjengen og Young Guns dukket 13 gutteansikter opp:

«Holmliagjengen 2007 – grov oversikt av miljøet».

Den gang var de 16-17 år gamle.